Fase 2-beurtkrag begin om 08:00, Kaapstad op fase 1 | Netwerk24
Deur Francois Williams 13 Augustus 2020 07:05
Beurtkrag kan oor die volgende twee tot drie jaar tot en met 2023 net erger word, waarsku die WNNR.
Die beurtkrag sal Donderdag tot 22:00 duur nadat meer kragopwekkingseenhede oornag en in die vroeë oggendure gebreek het.
Die vertraging om twee opwekkingseenhede by die Duvha- en Tutuka-steenkoolkragstasies in Mpumalanga weer in diens te stel, asook die afskop van vier ander kragopwekkingseenhede by Kriel, Tutuka en Kendal het veroorsaak dat beurtkrag ingestel moet word, sê Eskom.
Dit het beteken sowat 2 000 MW se kragopwekkingsvermoë is onverwags nie beskikbaar nie.
Eskom waarsku sy kragstasies se betroubaarheid is op die oomblik laag, en enige onverwagte verandering soos eenhede wat afskop en breek, kan op kort kennisgewing hom dwing om beurtkrag na hoër fases op te skuif.
Die WNNR se jongste navorsing wys dat beurtkrag net gaan vererger tot en met 2023 wanneer die eerste nuwe kragstasies aan die nasionale kragnetwerk gekoppel word.
Die swak kragsituasie kan tot die naweek voortduur, het Eskom gewaarsku. Hy het die publiek gesmeek om minder krag te gebruik om beurtkrag te help verminder, en verduidelik dat beurtkrag slegs as laaste uitweg ingestel word om die nasionale kragnetwerk teen algehele ineenstorting te beskerm.
Die WNNR het juis Woensdag in 'n webinaar oor sy jongste navorsing gewaarsku dat beurtkrag oor die volgende twee tot drie jaar net sal vererger as die regering en die private sektor nie ingryp nie.